אופנידן

אופנידן הוא פרויקט הקמת רשת שבילי אופניים בין-עירונית ברחבי גוש דן, שצפוי לקשר בין אזורי מגורים ומרכזי תעסוקה ולהקל על העומס התעבורתי בכבישים. הפרויקט מבוצע על ידי חברת נתיבי איילון וסובל מדחיות חוזרות ונשנות, נכון לאוגוסט 2023 למרבית השבילים אין תאריך סיום רשמי.

מבנה הפרויקט 
הפרויקט מורכב מתתי פרויקטים שמבוצעים על ידי הערים המשתתפות, וכולל שבעה שבילים.

היסטוריה

יוזמות קודמות לקידום שימוש באופניים בגוש דן 
ב-2007 הכריז משרד התחבורה על תוכנית שלא מומשה לסלול עד 2009 שביל אופניים באורך של 22 קילומטרים לאורך כביש 2 בין נתניה לתל אביב. בהמשך להחלטה זו, בשנת 2008 החל משרד התחבורה להקצות 50 מיליון שקל מדי שנה לפיתוח תשתיות אופניים, תקציב שהועבר לרשויות המקומיות במטרה לעודד שימוש באופניים. ערים רבות החלו לתכנן תוכנית מתאר לשבילי אופניים, שהובילו לסלילת עשרות קילומטרים של שבילים. עד שנת 2018 נסללו 170 קילומטרים של שבילי אופניים בגוש דן, 120 מתוכם בתל אביב.

פרויקט אופני דן 
התוכנית לרשת שבילי אופניים בגוש דן הוכרזה על ידי משרד התחבורה ב-12 ביולי 2015 לאור העלייה בשימוש באופניים חשמליים בישראל. תכנונה המקורי כלל 10 שבילים שאורכם הכולל היה 150 קילומטרים, תאריך הסיום הצפוי של הפרויקט היה קיץ 2019 בעלות של 250 מיליון שקלים.

ב-2017 עודכנו פרטי הפרויקט, שמו שונה ל"אופנידן", האחריות על ביצועו ניתנה לחברת נתיבי איילון ועודכנו תאריכיו, היקפו ועלותו, שבשלב זה עלתה מעל 600 מיליון שקלים. התכנון הצפוי לתחילת העבודה בשלב זה היה ב-2019 וסיומן בשנת 2022.

תחילת הסלילה 
חלק משבילי הפרויקט נכללו בתוכניות אחרות, ביניהן "דנקל", ו"מהיר לעיר" שבמסגרתו נסללו שבילי אופניים, בעיקר לתחנות מרכזיות. תחילת הסלילה על השבילים המרכזיים החלה כבר ב-2019. באוגוסט 2019 החלו העבודות במערב ראשון לציון. ושכונת נווה עופר בתל אביב על מקטע שביל איילון. ב-2020, החלו העבודות על שבילי ירקון, שדה, אריאל, חולות ושרון. בתחילת 2021, החלו העבודות על שביל חוף.

נכון לדצמבר 2021, שביל שדה ושביל הירקון אמורים היו להיפתח בסוף 2022.

סטטוס הפרויקט 
נכון לאפריל 2023, נפתחו מקטעים ספציפיים משבילי אופנידן, אך מרבית השבילים עדיין כוללים מקטעים המצויים בשלבי תכנון.

נכון ליולי 2023, אף שביל לא נסלל במלואו. לפי אתר חברת נתיבי איילון מרבית השבילים כוללים מקטעים שנמצאים בשלב תיקונים בתוואי השביל (החוף, הירקון, שדה, אריאל ואיילון) כך שלא ברור מתי סלילתם תסתיים. שביל חולות צפוי להיפתח במלואו במסגרת עבודות הקו הירוק של הרכבת הקלה ושביל השרון בסוף 2024. להלן בהרחבה:
 שביל איילון: ששת המקטעים בתל אביב ובראשון לציון נפתחו. שלושת המקטעים בחולון ובבת ים בשלבי תיקונים בתוואי או ביצוע
 שביל חולות: שני מקטעים נפתחו בחולון, ארבעה נוספים בחולון ותל אביב בשלבי ביצוע
 שביל אריאל: שני מקטעים נפתחו בחולון, שישה נוספים נמצאים בשלבי תיקונים בתוואי, תכנון או ביצוע
 שביל שדה: שלושה מקטעים נפתחו בגבעת שמואל ובתל אביב, יתר השמונה בשלבי תיקונים בתוואי או ביצוע
 שביל הירקון: חמישה מקטעים ברמת גן ובתל אביב נפתחו, חמישה מקטעים בפתח תקווה ובבני ברק ואחד ברמת גן בשלבי תיקונים בתוואי, ואחד נוסף ברמת גן בביצוע
 שביל השרון: שלושה מקטעים נפתחו ברמת השרון ובתל אביב, שבעה נוספים בביצוע
 שביל החוף: מקטע אחד נפתח בתל אביב, חמישה נוספים בביצוע ואחד בשלבי תיקונים בתוואי

ראו גם 
 תחבורה בתל אביב

קישורים חיצוניים 

 מצגת בנושא פרויקט "אופני דן", נתיבי איילון, מרץ 2018

הערות שוליים 

תחבורה: מיזמים עתידיים
בני ברק: תחבורה
חולון: תחבורה
ישראל: אופניים
ישראל: מיזמי תחבורה עתידיים
משרד התחבורה והבטיחות בדרכים
נתיבי איילון
ראש העין: תחבורה
ראשון לציון: תחבורה
רמת השרון: תחבורה
רעננה: תחבורה
תל אביב-יפו: תחבורה
גוש דן: תחבורה
גבעת שמואל: תחבורה